Louis Ignarro
Louis Ignarro, f. 1941, amerikansk farmakolog, der 1979-85 var professor i farmakologi ved Tulane University, New Orleans, og siden har været professor i farmakologi ved University of California, Los Angeles.
I 1986 påviste han, at det uidentificerede stof benævnt endothelium-derived relaxing factor (EDRF), som farmakologen Robert Furchgott havde opdaget i 1980, er identisk med nitrogenoxid, der virker som signalstof ved udvidelsen af blodkar. Udviklingen af lægemidlet Viagra® til behandling af impotens er baseret på Ignarros forskning.
Sammen med Furchgott og Ferid Murad, der havde klarlagt, at nitroglycerin virker ved at fraspalte nitrogenoxid, modtog Louis Ignarro i 1998 nobelprisen i fysiologi/medicin.